b'\n_START_ARTICLE_\nVilniaus medicinos draugija\n_START_PARAGRAPH_\nVilniaus medicinos draugija (VMD)\xc2\xa0\xe2\x80\x93 mokslo draugija, vienijanti medicinos daktarus ir profesorius. I\xc5\xa1kilo kartu su mokslo potvynio banga XIX a. prad\xc5\xbeioje ir veikia iki \xc5\xa1iol. Jos \xc4\xafk\xc5\xabrimas prie Vilniaus universiteto sudar\xc4\x97 i\xc5\xa1tis\xc4\x85 epoch\xc4\x85 Lietuvos medicinos istorijoje._NEWLINE_Draugijos egzistavimo prad\xc5\xbeioje tikraisiais nariais gal\xc4\x97jo tapti tik Vilniaus miesto gydytojai, o korespondentais\xc2\xa0\xe2\x80\x93 ir kit\xc5\xb3 vietovi\xc5\xb3 gydytojai. Pirmaisiais veiklos metais buvo 16 tikr\xc5\xb3j\xc5\xb3 nari\xc5\xb3, 1807\xc2\xa0m.\xc2\xa0\xe2\x80\x93 21, 1832\xc2\xa0m.\xc2\xa0\xe2\x80\x93 31, 1863\xc2\xa0m.\xc2\xa0\xe2\x80\x93 74, 1900\xc2\xa0m.\xc2\xa0\xe2\x80\x93 119 nari\xc5\xb3.\n_START_SECTION_\nInstitutai, Sekcijos\n_START_PARAGRAPH_\nKai 1803\xc2\xa0m. \xc4\xaf Vilni\xc5\xb3 atvyko t\xc4\x97vas Johanas ir s\xc5\xabnus Jozefas Frankai, jie tur\xc4\x97jo tiksl\xc4\x85 \xc4\xafkurti mieste Vaiko, Medicinos, Vakcinacijos, Motinyst\xc4\x97s, Moters, Nam\xc5\xb3 institutus, j\xc5\xb3 veiklos kryptis tur\xc4\x97jo b\xc5\xabti lig\xc5\xb3 profilaktika._NEWLINE_1808\xc2\xa0m. \xc4\xafsteigtas Vakcinacijos institutas (Higienos instituto pirmtakas). Darbo kryptis buvo raup\xc5\xb3 vakcinos gamyba ir jos efektyvumo tyrimas. Ta\xc4\x8diau visuomen\xc4\x97 buvo prietaringa ir pasyvi \xc5\xa1iuos klausimu. 1831\xc2\xa0m. \xc5\xa1is institutas u\xc5\xbedarytas, ir v\xc4\x97l prasid\xc4\x97jo epidemij\xc5\xb3 protr\xc5\xabkis. Po Pirmojo pasaulinio karo \xc4\xafvestas privalomas skiepijimas, tod\xc4\x97l \xc5\xbemon\xc4\x97s liov\xc4\x97si sirgti raupais. Vilniuje gaminama vakcina buvo efektyvi, tod\xc4\x97l tur\xc4\x97jo pla\xc4\x8di\xc4\x85 rink\xc4\x85 Italijoje, \xc5\xa0veicarijoje bei kitose Europos valstyb\xc4\x97se._NEWLINE_1809\xc2\xa0m. \xc4\xafkuriamas Motinyst\xc4\x97s institutas, \xc4\xaf kur\xc4\xaf gal\xc4\x97jo patekti neturtingos gimdyv\xc4\x97s, ta\xc4\x8diau jos tur\xc4\x97jo parodyti pa\xc5\xbeym\xc4\x97jim\xc4\x85, kad yra susituokusios, antraip priimamos neb\xc5\xabdavo._NEWLINE_1885\xc2\xa0m. \xc4\xafkurta Sanitarijos sekcija, ji nagrin\xc4\x97jo sanitarijos problemas, lig\xc5\xb3 etiologij\xc4\x85, gydym\xc4\x85, diagnozavim\xc4\x85. Jos nariai tyrin\xc4\x97jo s\xc4\x85lygas, turin\xc4\x8dias \xc4\xaftakos gyventoj\xc5\xb3 sveikatai, reng\xc4\x97 ir leido \xc4\xafvairius sanitarinio \xc5\xa1vietimo leidinius, ai\xc5\xa1kino gyventojams kaip apsisaugoti nuo epidemij\xc5\xb3 ir lig\xc5\xb3. 1887 \xc4\xafkuria Chemijos ir bakteriologijos laboratorij\xc4\x85, kurioje r\xc5\xabpinamasi infekcini\xc5\xb3 lig\xc5\xb3 diagnostika ir j\xc5\xb3 apskaita, dezinfekcija, nemokamu skiepijimu nuo raup\xc5\xb3 ir kt.\n_START_SECTION_\nDraugijos veikla\n_START_PARAGRAPH_\nVMD nagrin\xc4\x97jo medicinos teorijos dalykus. A. Sniadeckis i\xc5\xa1leido \xe2\x80\x9eOrganini\xc5\xb3 k\xc5\xabn\xc5\xb3 teorij\xc4\x85\xe2\x80\x9c, ir tai buvo pagrindas didingo statinio, kur\xc4\xaf v\xc4\x97liau suk\xc5\xabr\xc4\x97 \xc4\x8carlzas Darvinas._NEWLINE_Per vis\xc4\x85 draugijos istorij\xc4\x85, iki 1876\xc2\xa0m. buvo pl\xc4\x97tojama kalt\xc5\xabno problema. Buvo manoma, kad tai liga, ta\xc4\x8diau tais metais premijuotu traktatu daktaras H. Dar Dobr\xc5\xbeickis paneig\xc4\x97 \xc5\xa1\xc4\xaf \xc4\xafsitikinim\xc4\x85._NEWLINE_1886\xc2\xa0m. A. Ger\xc5\xa1i\xc5\xabnas skait\xc4\x97 prane\xc5\xa1im\xc4\x85 apie neseniai Vilhelmo Rentgeno atrastus X spindulius ir demonstravo rankos, kurioje \xc4\xafstrigusi adata, fotografij\xc4\x85._NEWLINE_1898\xc2\xa0m. draugijoje komisija i\xc5\xa1nagrin\xc4\x97jo dvira\xc4\x8di\xc5\xb3 naud\xc4\x85 \xc5\xbemoni\xc5\xb3 sveikatai.'